हाकिम सिंह अपने मजे में साइकिल चलाता जा रहा था, उसके पास से साइकिल तेजी के साथ गुजर गई। उसने देखा, ये तो वही हैं जो फाटक पर पानी पी रहे थे। साइकिल के हैंडल पर बुनतीदार तनी वाला थैला लटक रहा था। पत्नी, कैरियर पर बैठी थी। उसने अपने एक हाथ से लड़के की कमर पकड़ रखी थी। वह हाकिम सिंह की ओर झांकी भी थी, जैसे खुश हो। तेज दौड़ रही साइकिल का अहसास, पति की ताकत पर नाज और दूसरी साइकिल को काट कर आगे चले जाने की जीत का जश्न।